Frp: Regjeringen viser en pervers skattekåthet ** Regjeringen sa nei til å fjerne Daniel-skatten i 2009

ALVORLIG SKADET: Daniel trenger hjelp resten av livet. Her sammen med mamma Karina. Foto: Øyvind Nordahl Næss

- Urimelig å straffe en invalid femåring med formueskatt

(VG Nett) Kristelig Folkeparti mener det er feil at Skatteetaten behandler funksjonshemmede Daniel (5) som om han var rik og krever formueskatt av ham.

Oppdatert 24. juli 2015

Artikkelen er over åtte år gammel

Partiet vil nå ta saken med regjeringen og finansminister Sigbjørn Johnsen (Ap) etter at VG tirsdag skrev om fem år gamle Daniel.

Skatt og avgift







Femåringen har nå fått avslag fra Skatteetaten på sine foreldres søknad om å slippe å bli krevd for formueskatt av forsikringspengene. Så langt har Daniel fått utbetalt 2,5 millioner kroner fra forsikringsselskapet ACE.

Det betyr at staten årlig vil kreve femåringen for rundt 20.000 kroner i formueskatt. I tillegg kommer en årlig avgift til overformynderiet for forvaltning av pengene, på rundt 10.000 kroner ifølge familien.

4. oktober 2010 viklet Daniel en hoppestrikk rundt halsen, slik at han ble kvalt. To små lekekamerater fikk løsnet strikken, mens den tredje varslet de voksne.

Forferdelig urettferdig

URIMELIG: KrF-politiker Laila Dåvøy. Foto: Gøran Bohlin

Hjerneskaden er katastrofalt stor. Strikken som strammet rundt halsen gjorde at hjernen til Daniel ikke fikk nok surstoff. Han overlevde, men trenger tilsyn, stell og trening hele døgnet. Han har ikke språk, kan ikke gå, stå eller sitte oppreist selv.

- Dette er en forferdelig urettferdig måte å ramme en funksjonshemmet femåring på. Dette barnet trenger alle pengene han kan få til helsetjenester og for å få tilrettelagt hjem og fremtid.

- Han har 2,5 millioner forsikringskroner på en konto. Vil du si at han er rik?

- Nei, han er ikke rik. Han har fått en kompensasjon for en ulykke. 2,5 millioner i dag vil være veldig lite når Daniel er 40, om det i det hele tatt er noe igjen.

- Dette er penger han skal ha resten av livet. Da er det urettferdig at staten jevnt og trutt skal tappe kontoen for pengene han trenger, sier familiepolitisk talskvinne Laila Dåvøy i Kristelig Folkeparti til VG Nett.

Regjeringen sa nei

MAMMA: Daniel og hans mor Karina slåss mot Skatteetaten. Foto: Øyvind Nordahl Næss

I juni 2009 foreslo Fremskrittspartiet å fjerne formueskatten for penger som blir forvaltet av overformynderiet for personer under 18 år. Hadde forslaget blitt vedtatt ville Daniel sluppet rikmannsskatten.

Men regjeringspartiene og KrF stemte mot forslaget.

- Denne saken VG skriver om i dag viser en pervers skattekåthet hos regjeringspartiene. At de ikke vil eller kan skjønne at denne skattleggingen utgjør et problem er helt uforståelig. Her kommer altså Sigbjørn Johnsen inn med sine klåfingrede hender og skal naske til seg penger fra en femåring som er invalid. Det er provoserende, sier Robert Eriksson i Frp.

- Regelverket legger opp til at ulike skadeårsaker skal skattlegges ulikt. Hva tenker du om det?

- Måten regelverket er utformet på mangler logikk. Det henger ikke på greip. Hvis Daniel hadde blitt feilbehandlet på sykehuset og blitt like skadet, så ville han sluppet formueskatt. Men fordi dette skjedde i lek i en barnehage, så må han skattlegges. Det er rett og slett idioti, sier Eriksson.

Krever rask endring

Han vil, i likhet med KrF og Høyre, ta saken opp med finansminister Sigbjørn Johnsen umiddelbart.

VIL FJERNE SKATTEN: Nestleder Bent Høie i Høyre. Foto: Espen Braata

Eriksson får støtte av Bent Høie (H), som leder helsekomiteen på Stortinget.

- Dette er helt urimelig. Høyre ønsker i utgangspunktet å fjerne formueskatten helt. Men før det, så er det grunn til å endre dagens regelverk raskt, slik at mindreårige i Daniels situasjon får slippe å betale formueskatt i årevis, sier Høie.

Han frykter at store deler av forsikringspengene over tid vil forsvinne inn i statskassen.

- Desto lengre tid Daniel og familien bruker på bruke opp pengene, desto mer forsvinner i statskassen. Det er også ekstra urimelig at dette rammer mindreårige når de ikke selv har tilgang på pengene, fordi de er plassert hos overformynderiet, sier Høie.

Uforståelig

Som VG skrev tirsdag er lovverket slik at dersom noen hadde påført Daniel de alvorlige skadene, for eksempel i en bilulykke, så ville femåringen sluppet formueskatten. Men fordi det var en ulykke i barnehagen, krever altså staten formueskatt av gutten.

- Det er veldig rart og uforståelig at det skal være en sånn forskjellsbehandling. Man straffer de som har vært uheldige, men ikke de som har blitt påført skader av andre, sier Høie.

SV: - Urimelig skatt

Også i SV, som normalt kjemper for formueskatten, reagerer de med undring på skattleggingen av Daniel.

- Her rammer formueskatten urimelig. Jeg kan ikke tenke meg at hensikten med denne skatten var å skattlegge erstatningsutbetalinger av denne typen. Her må Finansdepartementet gå inn og rydde opp, sier finanspolitisk talsmann Geir-Ketil Hansen i SV.

Han har ingen god forklaring på hvorfor SV, som ett av regjeringspartiene, stemte mot forslaget i 2009 om å fjerne beskatningen på penger som er i varetekt hos overformynderiet.

- Opposisjonspartiene fremmer jevnt og trutt forslag om skatt og helse uten å se sammenhengen, men kun på bakgrunn av enkelttilfeller. Men her er det innlysende at vi må rydde opp.

- Hvorfor var det ikke innlysende i 2009?

- Jeg kan ikke huske tilbake til 2009, sier Hansen.

Publisert: 18.09.12 kl. 12:44 Oppdatert: 24.07.15 kl. 16:04

Les også